Vilnius, 2025 m. balandžio 25 d.

**„Lidl Lietuva“ naujojoje tvarumo kampanijoje kviečia į tvaresnius veiksmus pažvelgti plačiau**

**„Lidl Lietuva“ šią savaitę pradeda naują tvarumo temai skirtą kampaniją „Tvarūs kasdien“, kurioje atskleidžia, kokie veiksmai padeda įmonei užtikrinti tvaresnę veiklą: nuo atsakingo vartojimo iki socialinės atsakomybės. Kampanija siekiama atkreipti visuomenės ir klientų dėmesį, kad tvarumas yra kur kas daugiau nei tik aplinkosauga ir papasakoti, kaip maži, tačiau svarbūs veiksmai gali padėti priimti tvaresnius sprendimus kasdien.**

„Naujosios kampanijos šūkis – „Tvarūs kasdien“. Būtent tokį pasirinkome, nes tikime, kad tvarumas susideda iš mažų, bet svarbių kasdienių pasirinkimų ir veiksmų. Tvarumas neretai aptariamas abstrakčiais teiginiais bei pateikiamas kaip sudėtingas mechanizmas, todėl naujoje kampanijoje pateikiame konkrečius faktus, kurie, tikimės, padės atskleisti kaip galima tapti tvaresniais“, – dalinasi „Lidl Lietuva“ tvarumo vadovė Monika Anilionė.

Ji priduria, kad „Lidl Lietuva“ tvarumas – tai veiksmai kasdieniuose sprendimuose: nuo aplinkosaugos ir socialinio įsitraukimo iki organizacijos valdysenos, todėl įmonė siekia užtikrinti sąmoningesnius sprendimus įvairiose srityse.

Naujosios kampanijos plakatus bei vaizdinę medžiagą bus galima išvysti socialinėje medijoje, reklaminiuose lauko stenduose ir „Lidl“ reklaminiuose leidiniuose bei parduotuvėse, o su išsamia informacija apie „Lidl Lietuva“ veiklą tvarumo srityje galima susipažinti neseniai išleistoje Tvarumo ataskaitoje.

**Aplinkai draugiškesni veiksmai kiekviename žingsnyje**

Naujoje kampanijoje dėmesys skiriamas „Lidl Lietuva“ veiklai aplinkosaugos srityje. Pavyzdžiui, jau nuo 2016 metų elektros energiją „Lidl Lietuva“ naudoja iš esmės vien iš atsinaujinančių šaltinių, šiandien tai sudaro 99 proc. įmonės suvartojamos energijos. Be to, žaliąją energiją generuoja net 53 saulės elektrinės ant „Lidl“ parduotuvių ir logistikos centrų stogų, o šalia parduotuvių veikia 38 elektromobilių įkrovimo stotelės, kad tvaresni sprendimai būtų prieinami ir pirkėjams.

„Lidl Lietuva“ aplinkosaugos iniciatyvos apima ne tik energijos vartojimo efektyvumą, bet ir realią vertę biologinei įvairovei.

„Mums svarbu, kad prie tvarumo iniciatyvų galėtų prisidėti ir pirkėjai, todėl jau ketverius metus vykdome iniciatyvą „Duok ruoniukui penkis!“, kurios metu už kiekvieną įsigytą daugkartinį maišelį 0,05 euro skiriame Lietuvos jūrų muziejaus ruoniukų reabilitacijos centrui. Surinkta parama jau padėjo išgelbėti ir į Baltijos jūrą grįžti 73 ruoniukams“, – teigia „Lidl Lietuva“ tvarumo vadovė.

Nuosekli tvarumo strategija ir įmonės pastangos nelieka nepastebėtos – 2024 metais „Nacionaliniuose verslo apdovanojimuose“ „Lidl Lietuva“ buvo pripažinta aplinkai draugiškiausia įmone didelių įmonių kategorijoje.

**Socialinė atsakomybė ir parama bendruomenėms**

Naujojoje kampanijoje „Lidl Lietuva“ akcentuoja, kad tvarumas – tai ir rūpestis žmonėmis. Jau septynerius metus pirkėjai gali skirti taromatuose grąžinamo užstato sumą vaikų dienos centrams, o „Lidl“ šią paramą padvigubina. Ši iniciatyva remia daugiau nei 80 vaikų dienos centrų visoje Lietuvoje, o bendra paaukota suma jau viršijo pusę milijono eurų.

Pasak M. Anilionės, „Lidl Lietuva“ rūpinasi tiek bendruomenėmis, tiek darbuotojais ir kuria sąžiningą, įtraukią bei augimą skatinančią darbo aplinką. Įmonė, įvertinta „Top Employer 2025“ Lietuvoje ir Europoje, nuolat investuoja į darbuotojų gerovę, lygias galimybes ir konkurencingą atlyginimą. Pavyzdžiui, šiuo metu 63 proc. vadovaujančių pozicijų įmonėje užima moterys, o įvairovė bei pagarba – esminiai veiklos principai. „Lidl Lietuva“ skiria išskirtinį dėmesį ir konkurencingam darbuotojų atlyginimui – portalo „Rekvizitai.lt“ duomenimis, 2024 m. vasarį įmonės vidutinis atlyginimas siekė 2282,29 eurus ir buvo didžiausias tarp šalies didžiųjų prekybos tinklų.

**Tvaresnė įmonės valdysena**

Įmonė kas dvejus metus rengia ir tvarumo ataskaitas, kuriose pristato realius pokyčius, įgyvendintus ir naujai išsikeltus tikslus bei įsipareigojimus visose tvarumo srityse.

„Tvarumo ataskaita – ne formalumas, o pokalbis su visuomene. Atvirumas padeda kurti pasitikėjimą ir kviečia kartu ieškoti tvaresnių sprendimų. Siekiame, kad kiekvienas mūsų žingsnis būtų matomas ir pagrįstas – tik taip galime kalbėti apie realią pažangą ir jos kuriamą teigiamą poveikį aplinkai. Tvarumo ataskaitose ne tik pasakojame apie savo pasiekimus, bet ir dalijamės užduotimis, kurių kol kas pasiekti nepavyko bei kokias pastangas dėsime, kad jas įvykdytume ateityje“, – pasakoja M. Anilionė.

Šiuo metu Lietuvoje veikia 81 „Lidl“ parduotuvė 29 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse, Nemenčinėje, Gargžduose, Molėtuose ir Jurbarke.

**Daugiau informacijos:**

Lina Skersytė

Korporatyvinių reikalų ir komunikacijos departamentas

UAB „Lidl Lietuva“

Mob. tel. +370 680 53556

[lina.skersyte@lidl.lt](mailto:lina.skersyte@lidl.lt)